A Bizottság 1993/95/EGK rendelete

(1995. augusztus 16.)

a hasított kifejlett marhák közösségi osztályozási rendszere alkalmazási körének kiterjesztéséről szóló 1186/90/EGK tanácsi rendelet alkalmazására vonatkozó részletes szabályok megállapításáról szóló 344/91/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a hasított kifejlett marhák közösségi osztályozási rendszere alkalmazási körének kiterjesztéséről szóló, 1990. május 7-i 1186/90/EGK tanácsi rendeletre [1] és különösen annak 2. cikkére,

mivel a legutóbb a 2191/93/EGK [2] rendelettel módosított, a hasított kifejlett marhák közösségi osztályozási rendszere alkalmazási körének kiterjesztéséről szóló 1186/90/EGK [3] tanácsi rendelet alkalmazására vonatkozó részletes szabályok megállapításáról szóló, 1991. február 13-i 344/91/EGK bizottsági rendelet 3. cikkének (1) és (2) bekezdése részletes szabályokat állapít meg a minősítés végrehajtására és ellenőrzésére vonatkozóan; mivel a vágóhidakon rendszeresen tevékenykedő minősítők teljesítményének kielégítő szinten tartására tekintettel munkájukat időszakosan ellenőrizni kell egyéni negyedéves vizsgálatok segítségével; mivel a tapasztalatok alapján szükségesnek tűnik, hogy a helyszíni ellenőrzések ne csak nagyobb számú hasított test minősítését és azonosítását, hanem azok előkészítését is vizsgálják; mivel ezen túlmenően a nagyobb hatékonyság elérése érdekében az egyéni vizsgálatok eredményeit, valamint a fent említett cikkben előírt ellenőrzések eredményeit is jelenteni kell, amely jelentések a nemzeti ellenőrző szervek nyilvántartásába kerülnek;

mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

A 344/91/EGK rendelet 3. cikkének (1) és (2) bekezdése a következőképpen módosul:

"(1) A tagállamok biztosítják, hogy a minősítést olyan szakképzett technikusok végezzék, akik ennek elvégzéséhez engedéllyel rendelkeznek. Az engedélyt a tagállam jóváhagyása is pótolhatja olyan esetekben, ahol az ilyen jóváhagyás megfelel a képesítés elismerésének.

Az éves átlagban legalább heti 75 felnőtt szarvasmarhát vágó és jóváhagyott létesítményekben rendszeresen tevékenykedő minősítő személyek teljesítményét negyedévente előre be nem jelentett egyéni vizsgálatokkal ellenőrzik, amelyek 40 hasított testre terjednek ki. Az olyan jóváhagyott létesítményeknél azonban, ahol csupán egy minősítő személy tevékenykedik rendszeresen, és ahol kevesebb, mint 40 hasított test áll rendelkezésre, a vizsgálatokat a rendelkezésre álló számú hasított testen kell végezni, feltéve hogy ez a szám legalább 25. A vizsgálatot a vágóhídtól és a minősítő ügynökségektől független szerv folytatja le és az a (2) bekezdésben előírt ellenőrzések közé számít. A minősítő ügynökségtől való függetlenség követelménye nem áll fenn akkor, ha maga az illetékes hatóság végez ilyen ellenőrzéseket.

(2) Az 1186/90/EGK rendelet 1. cikkében tárgyalt létesítményekben a hasított testek minősítését és azonosítását egy, a vágóhídtól független szerv előzetes értesítés nélkül a helyszínen ellenőrzi.

Az ellenőrzéseket háromhavonta legalább kétszer kell elvégezni minden olyan jóváhagyott létesítményben, amely minősítést végez, és azoknak legalább annyi véletlenszerűen kiválasztott hasított testre kell kiterjedniük, amennyi az (1) bekezdés második albekezdésében szerepel. A 2. cikk (2) bekezdésének első francia bekezdésében hivatkozott jóváhagyott létesítmények esetében azonban, ha mindössze egy minősítő tevékenykedik rendszeresen, az ellenőrzések gyakoriságát háromhavonta egyszeri ellenőrzésre lehet csökkenteni.

Ha az ellenőrzésért felelős szerv megegyezik a hasított testek minősítéséért és azonosításáért felelős szervvel, vagy ha az nem tartozik semmilyen állami szerv felügyelete alá, az előző albekezdésben előírt ellenőrzéseket ugyanazokkal a feltételekkel, valamely állami szerv személyes felügyelete mellett és évente legalább egyszer kell elvégezni. Az állami szervet rendszeresen tájékoztatni kell az ellenőrzésért felelős szerv által tapasztaltakról.

Olyan esetekben, amikor az ilyen ellenőrzések alkalmával a jelentősebb számú helytelen minősítés, vagy szabálytalan azonosítás bizonyosodik be:

a) meg kell növelni az ellenőrzött hasított testek számát, valamint a helyszíni ellenőrzések gyakoriságát; és

b) az előző bekezdés szerinti engedély visszavonható.

Az e cikk alapján végzett ellenőrzésekről szóló vizsgálati jelentéseket az országos ellenőrző intézmények készítik el és tartják nyilván. Ezek a jelentések különösen az ellenőrzött hasított testek számára, és azon belül a helytelenül minősítettek, illetve azonosítottak számára terjednek ki. A jelentések részletesen taglalják az alkalmazott előkészítési módokat is, és adott esetben azok közösségi szabályozásnak való megfelelését."

2. cikk

A tagállamok elfogadnak minden olyan egyéb rendelkezést, amely e rendelet alkalmazásához szükséges.

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

1995. szeptember 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. augusztus 16-án.

a Bizottság részéről

Erkki Liikanen

a Bizottság tagja

[1] HL L 119., 1990.5.11., 32. o.

[2] HL L 136., 1993.8.5., 17. o.

[3] HL L 41., 1991.2.14., 15. o.

--------------------------------------------------